Til: Styrelsen

Dato: 18-10-2017  
Behandling: vedtagelse

|  |  |
| --- | --- |
|  |  |
| |  |  | | --- | --- | | DUFs holdning til kommende EU-strategi på ungeområdet |  |   *EU's nuværende ungestrategi løber fra 2010-2018. I løbet af 2018 skal der derfor vedtages en ny strategi for EU’s ungearbejde. DUF bliver set som en af de primære repræsentanter for den danske ungdom og allerede er inviteret til at give sit bidrag. Det vil derfor være hensigtsmæssigt, at DUF fastlægger sin holdning på området.* |  |

**Baggrund**

I 2009 vedtog Rådet retningslinjerne for EU's ungdomsarbejde i perioden 2010-2018. Rådkonklusionerne dækker over hele ungdomsområdet - fra Erasmus+ til beskæftigelsesfremmende investeringer via strukturfonde, forskning mv. I løbet af 2017 og 2018 bliver der indsamlet input til den nye strategi. I Danmark vil det i høj grad være Undervisningsministeriet, der står for denne indsamling, og DUF har en god og fast løbende dialog med ministeriet.   
  
Den nuværende strategi tager udgangspunkt i følgende områder:

* Uddannelse
* Beskæftigelse og iværksætterkultur
* Sundhed og trivsel
* Deltagelse
* Frivilligt arbejde
* Social inddragelse
* Unge og verden
* Kreativitet og kultur

**DUFs grundlæggende holdning til EU's ungearbejde og den nuværende strategi**

For DUF er det vigtigt, at civilsamfundet er med til at forme fremtidens Europa. Derfor er det grundlæggende DUFs holdning, at civilsamfundet bør bidrage med perspektiver og input til, hvordan vi træffer de bedste beslutninger på europæisk niveau, herunder også i udformningen af en ny ungestrategi. Samtidig mener DUF, at EU bør vægte inddragelsen af civilsamfundet i beslutningsprocessen - særligt på ungeområdet - meget højt.

DUF repræsenterer en generation af unge, som generelt er positivt stemte overfor det europæiske samarbejde, og som har globaliseringen helt inde under huden. Men det er også en generation, der er vokset op i krisernes tegn: Finanskrise, klimakrise, flygtningekrise og måske ikke mindst en demokratisk krise, som lige nu udspiller sig i hele Europa. Derfor er der for DUF heller ingen tvivl om, at en af EU's største forpligtelser overfor ungdommen er at finde løsninger på de store politiske udfordringer, der har præget de sidste årtier. Det er nødvendigt for at skabe den tryghed og stabilitet, der er forudsætningen for et godt liv med tro på fremtiden, uanset om man er ung eller gammel.

Ungdomsarbejdsløsheden, der fulgte i kølvandet på finanskrisen, har gjort livet enormt svært for mange unge og særligt i Sydeuropa. I den nuværende ungestrategi er der et stort fokus på at styrke beskæftigelsen blandt unge og sikre, at unge får de rigtige uddannelsesmæssige kompetencer.

DUF mener, at det både er klogt og rigtigt, at der fortsat er stort fokus på beskæftigelse og opkvalificering, men at der også er brug for et øget fokus indenfor andre områder:

**Sammenhængskræft og demokrati**Det kræver europæiske institutioner med stor demokratisk legitimitet og et stærkt og levende demokrati på tværs af Europa, hvis der også i fremtiden skal kunne skabes europæiske løsninger. Derfor mener DUF, at:

* EU skal styrke muligheden for uddannelsesmæssige og kulturelle udvekslinger på tværs af Europa, så det i højere grad bliver muligt at bringe unge sammen på tværs af etnicitet, kultur og politiske ståsteder.
* Initiativer på ungeområdet skal ske med udgangspunkt i nærhedsprincippet, så de politiske beslutninger, der træffes, i størst muligt omfang udvikles og implementeres tæt på unges hverdag på den måde, som giver mening lokalt.
* Den demokratiske dannelse på uddannelsesområdet skal styrkes. Der er kæmpe forskel på, hvor stor vægt der lægges på demokratisk dannelse, og hvordan dette forstås på tværs af Europas uddannelsesystemer. Netop den grundlæggende forståelse af demokrati er for DUF et af de vigtigste værktøjer til at bekæmpe radikalisering og ekstremisme, som trives alt for godt mange steder i Europa netop nu.
* Understøt unges krav på demokratiske rettigheder i medlemslandene. I Danmark bliver unge i høj grad inviteret indenfor i det politiske system, når der udvikles ny lovgivning, der vedrører unge. At tage unge seriøst indgyder også unge troen på, at det nytter noget at organisere sig og lade sig repræsentere. Seriøs inddragelse af unge er en opgave, som mange medlemslande ikke formår.
* Understøt vidensindsamling indenfor demokrati og medborgerskab. Når vi ser en international politisk krise og faldende tilslutning til demokratiet, er der brug for sammenlignelig vidensindsamling og deling af viden på tværs af landegrænser. Derfor mener DUF, at EU bør arbejde for at understøtte forskning og minimumsstandarder indenfor f.eks. valgforskning, medborgerskab, radikalisering mv.
* Civilsamfundets muligheder for at mødes på tværs af grænser, danne europæiske paraplyorganisationer og dermed bidrage til en europæisk offentlighed skal styrkes.

**Unges adgang til forpligtende fællesskaber**

I DUF ved vi, at de forpligtende fællesskaber er en af de vigtigste veje til sunde værdier, netværk og personlig udvikling - alle vigtige forudsætninger for et godt ungdomsliv. Fra dansk forskning ved vi også, at der bliver større og større skel mellem de unge, som er del af fællesskabet, og de, som står udenfor.   
Derfor mener DUF, at:

* Det frie demokratiske foreningsliv skal understøttes på tværs af Europa. I DUF ved vi, at selvom demokratisk deltagelse ikke er formålet eller kerneydelsen i et foreningsmedlemsskab, er foreningslivet i høj grad med til at understøtte unges demokratiske deltagelse og engagement. I Danmark har foreningslivet generelt gode vilkår, men det gælder langtfra alle steder i EU.
* Særligt de unge, som står udenfor arbejdsmarkedet, skal hjælpes ind i andre forpligtende og demokratiske fællesskaber. DUF tror på, at en af de bedste måder at sikre, at unge, som er uden arbejde eller uddannelse, fortsat har en god kontakt med det øvrige samfund, er, at de bliver ved med at være del af sunde fællesskaber. Særligt i lande med en høj ungdomsarbejdsløshed bør der være fokus på at vejlede unge ind i demokratiske fællesskaber samt understøtte deres deltagelse økonomisk med tilskud til kontingenter, lejrture mv.
* Udbred kendskabet til civilsamfundsorganisering. I Danmark kan vi lære meget af Sverige, når det kommer til at få minoriteter med i foreningslivet. I Polen kan de måske lære meget af Danmark, når det kommer til arbejdet med inddragelse af civilsamfundet i beslutningsprocesser. DUF mener, at man bør arbejde for en mere målrettet vidensdeling af de bedste civilsamfundserfaringer på tværs af EU.

**Vigtige anbefalinger**

DUF er kun en enkelt organisation bland mange, og Danmark er et lille land. Derfor vil DUFs mulighed for at få alt med i den endelige strategi også være begrænset. De konkrete anbefalinger som DUF først og fremmest vil arbejde for komme med er derfor:

* Styrkede muligheder for uddannelsesudvekslinger udenfor universiteterne, altså et særligt udbredelsesfokus på erhvervsuddannelserne og professionsuddannelserne.
* Styrkede muligheder for kulturel udveksling, både i forhold til midler men også afbureaukratisering og tilgængelighed.